સચિવાલય અને લોકોમાં એવી દહેશત ફેલાઇ છે કે ગુજરાતમાં વિજય રૂપાણીની સરકાર 2019 પછી જોખમમાં આવી શકે છે. આવું કેમ માનવામાં આવે છે તેનું સીધું કારણ ભાજપની સભ્યસંખ્યા છે. ભાજપ પાસે હાલ 99 ધારાસભ્યો છે જે સત્તામાં રહેવા માટે જરૂરી એવા 93 સભ્યોથી છ વધારે છે. પાર્ટીમાં અસંતોષની માત્રા વધતી જાય છે. સરકારના બોર્ડ-કોર્પોરેશનમાં પણ ખાલી જગ્યાઓ પડી છે. મંત્રી નહીં બનાવાયેલા સભ્યો નારાજ છે. મધ્ય ગુજરાત મુયમંત્રીથી દુખી છે. પાર્ટીના સિનિયર ધારાસભ્યોને મંત્રીપદ જોઇએ છે. એટલું જ નહીં, જે મંત્રીઓ છે તેમને સારા ખાતાં પણ જોઇએ છે. મત્સ્યોદ્યોગ મંત્રી પુરુષોત્તમ સોલંકીને વધુ સારૂં ખાતું જોઇએ છે. આ સારા ખાતાની વ્યાખ્યામાં શું આવે છે તે તો માગનારા મંત્રી જાણે, પરંતુ રૂપાણીને મુસિબતમાં મૂકવાની હોડ શરૂ થઇ છે. 2018ના અંત સુધી આ રીતે પજવણી ચાલશે અને જ્યારે ચૂંટણી વધારે નજીક આવશે ત્યારે જો પાર્ટીનું હાઇકમાન્ડ તકેદારી નહીં રાખે તો આ તોફાન જાહેરમાં આવે તેવી વકી છે.